In termodinamika, word die term eksotermies beskryf as 'n proses of reaksie wat energie vrystel, gewoonlik in die vorm van hitte, maar ook in die vorm van lig (bv 'n vonk, 'n vlam, of flits), elektrisiteit (bv 'n battery), of klank (soos byvoorbeeld die ontploffing gehoor wanneer waterstof brand). Eksotermies is die teenoorgestelde van endotermies. Die woord vind sy oorsprong in die Griekse woorde exo, ("buite") en thermasi, (verhit). Seker die bekendste eksotermiese reaksie is die verbrandingsreaksie: C + O2 → CO2 + energie. Tydens hierdie reaksie verbrand enige bron van koolstof met suurstof om CO2 te vorm, maar ook hitte. Kondensasie: Wanneer iets verdamp (soos alkohol op jou vel - kyk endotermies) word energie opgeneem, maar wanneer iets kondenseer, stel dit hitte vry. Dus, om water uit die oseaan te verdamp het jy energie in vorm van die son nodig, maar wanneer die waterdamp weer kondenseer, gebeur die teenoorgestelde en stel dit daardie hitte wat nodig was om te verdamp, weer vry.